เล็งกฟผ.ปตท.ชดเชยปัญหาก๊าซพม่า
โพสต์ทูเดย์ &#8212; &#8220;เรกูเลเตอร์&#8221; เร่งสรุปต้นทุนค่าไฟ จากเหตุก๊าซพม่าหยุดส่ง ยันต้องมีคนรับผิดชอบ ไม่โยนประชาชนจ่าย
22 ก.ย. 2552

โพสต์ทูเดย์ — “เรกูเลเตอร์” เร่งสรุปต้นทุนค่าไฟ จากเหตุก๊าซพม่าหยุดส่ง ยันต้องมีคนรับผิดชอบ ไม่โยนประชาชนจ่าย
แหล่งข่าวจากกระทรวงพลังงานเปิดเผยว่า คณะกรรมการกำกับกิจการพลังงาน (เรกูเลเตอร์) อยู่ระหว่างพิจารณาต้นทุนค่าไฟฟ้าที่เกิดขึ้นจากปัญหาการหยุดจ่ายก๊าซธรรมชาติ จากแหล่งพม่าที่ใช้ในการผลิตไฟฟ้า เมื่อเดือนส.ค.ที่ผ่านมา ทำให้มีต้นทุนค่าไฟเพิ่มขึ้น 500 ล้านบาท โดยจะยึดหลักการไม่ผลักภาระไปในค่าไฟฟ้าที่จะมีผลกระทบกับประชาชน แต่จะมีผู้รับผิดชอบกับต้นทุนค่าไฟที่เกิดขึ้น 
ทั้งนี้ การพิจารณาของเรกูเลเตอร์มี 3 ประเด็น หลัก คือ 1.การดำเนินการมาตรการแก้ไขเหตุการณ์ของการไฟฟ้าฝ่ายผลิตแห่งประเทศไทย (กฟผ.) และบริษัท ปตท. เป็นไปอย่างถูกต้องตามขั้นตอนหรือไม่ 2.ภาระที่เกิดขึ้นใครควรรับผิดชอบ 
ไม่ว่าจะเป็นเรื่องต้นทุนค่าไฟฟ้า และผลจากการปล่อยน้ำในเขื่อนศรีนครินทร์ จ.กาญจนบุรี จนเกิดน้ำท่วมบ้านเรือนของประชาชนในบริเวณดังกล่าว ซึ่งกรณีหลัง จากการติดตามพบว่าประชาชนพอใจกับการช่วยเหลือของการไฟฟ้าฝ่ายผลิตแห่งประเทศไทย (กฟผ.)    3.เมื่อเกิดปัญหาก๊าซฯ หยุดจ่าย ตามขั้นตอนบริษัท ปตท. มีหน้าที่ต้องจัดการบริษัทที่เป็นผู้บริหารจัดการส่งก๊าซฯ ไม่ว่าจะเป็นบริษัท ปตท.สผ. หรือบริษัท ยูโนแคล แม้สัญญาซื้อขายไม่ระบุถึงความรับผิดชอบ แต่บริษัท หากไม่มีการจัดส่งก๊าซฯ เนื่องจากราคาก๊าซฯที่จำหน่ายให้กับกฟผ.เป็นราคาที่ถูกกว่าปกติ เพราะถือว่าได้ค่าการตลาดในอัตราเพียง 1.7% เท่านั้น   โดยปตท. จะบริหารจัดการปริมาณก๊าซฯ จากแหล่งอื่นมาทดแทนให้ 
“ขณะนี้เรกูเลเตอร์กำลังตั้งข้อสังเกตถึงการบริหารจัดการก๊าซฯ ของปตท. เพราะต้นเหตุของปัญหาที่เกิดขึ้นมาจากเรื่องก๊าซฯ หน้าที่ของเรกูเลเตอร์จะไม่ลงโทษตัวบุคคล แต่จะเล่นที่ระบบการบริหารจัดการมากกว่า แม้ว่าสัญญาซื้อขายระหว่างกฟผ.กับปตท. จะไม่ระบุให้มีใครรับผิดชอบหากเกิดปัญหา แต่เรื่องนี้ต้องมองที่ต้นตอของปัญหา คือการจัดส่งก๊าซฯ ซึ่งไม่ปฏิเสธว่ากฟผ. ก็มีปัญหาเรื่องแผนรองรับมาตรการฉุกเฉินเช่นกัน” แหล่งข่าวเปิดเผย
ด้านนพ.วรรณรัตน์ ชาญนุกูล รมว.พลังงาน กล่าวว่า การใช้ก๊าซฯ เพื่อผลิตไฟฟ้าในสัดส่วน 70% มีความเสี่ยง แต่ในแผนพัฒนากำลังผลิตไฟฟ้าของประเทศ (พีดีพี) ได้กำหนดให้มีพลังงานทางเลือก ทั้งโรงไฟฟ้านิวเคลียร์และโรงไฟฟ้าถ่านหิน ยืนยันว่าทุกอย่างยังเป็นไปตามขั้นตอน ไม่ได้ล่าช้าตามที่มีการวิพากษ์วิจารณ์กัน 
ดังนั้น กรณีของโรงไฟฟ้านิวเคลียร์ ได้ว่าจ้างบริษัทที่ปรึกษาเข้ามาพิจารณาความเป็นไปได้ จะสรุปแล้วเสร็จในเดือนพ.ค. 2553 หลังจากนั้นจะส่งให้รัฐบาลเป็นผู้ตัดสินใจ 
“แผนพีดีพีกำหนดให้นิวเคลียร์และถ่านหินเป็นพลังงานทางเลือก โดยการพิจารณาจะต้องอยู่บนปัจจัย 3 เรื่อง คือ ความปลอดภัย ความคุ้มค่าในการลงทุน และประชาชนยอมรับ ซึ่งทุกอย่างยังเดินหน้าไปตามขั้นตอน สำหรับกรณีการหยุดจ่ายก๊าซฯ จนทำให้เกิดต้นทุนไฟฟ้าเพิ่มขึ้น จะมีการผลักภาระให้ประชาชนในค่าไฟฟ้า หรือไม่นั้น ขณะนี้ยังอยู่ระหว่างการตรวจสอบข้อเท็จจริง ว่าใครควรจะเข้ามารับภาระดังกล่าว” นพ.วรรณรัตน์ กล่าว